**Ügy típusa:** méltányossági eljárás

**Jogszabály:** adózás rendjéről szóló 2017. évi CL. törvény 198.§-201.§

 az illetékekről szóló 1990. évi XCIII. törvény 29.§ (8)

**Fontos tudnivalók:**

Az adózó az őt terhelő kötelezettségekre kérhet részletfizetést, fizetési halasztást (együtt: fizetési könnyítés), valamint adómérséklést.

Fizetési könnyítés kérelmezése esetén vizsgálni kell, hogy a fizetési nehézség kialakulása a kérelmezőnek felróható-e, vagy annak elkerülése érdekében úgy járt el, ahogyan az adott helyzetben tőle az elvárható, továbbá a fizetési nehézség átmeneti jellegű, tehát az adó későbbi megfizetése valószínűsíthető. Magánszemélyek esetében a hátralék kialakulásának körülményeit figyelmen kívül hagyva is engedélyezhető fizetési könnyítés, ha az adó azonnali vagy egyösszegű megfizetése az adózó családi, jövedelmi, vagyoni és szociális körülményeire is tekintettel súlyos megterhelést jelent. Nem engedélyezhető fizetési könnyítés a már beszedett, befizetett adóra.

Az adómérséklés szabályai eltérnek a magánszemély és a jogi személy kérelmezők esetében. Jogszabály alapján az adóhatóság a magánszemély adózó helyi adók, gépjárműadó, bírság, késedelmi pótlék tartozását mérsékelheti vagy elengedheti akkor, ha annak megfizetése az adózó és a vele együtt élő hozzátartozók megélhetését súlyosan veszélyezteti. A súlyos veszélyeztetés tényét az adózónak kell igazolnia. Jogi személyek esetében adómérséklésre kizárólag pótlék- és bírságtartozás esetében van lehetőség, ha a tartozás megfizetése a jogi személy gazdálkodási tevékenységét ellehetetlenítené. Az adóhatóság a mérséklést az adótartozás egy részének (vagy egészének) megfizetéséhez is kötheti.

Magánszemély adózó és az egyéni vállalkozó részére legfeljebb 500.000,- Ft tartozásra évente egy alkalommal legfeljebb 12 havi pótlékmentes részlet adható a törvényi feltételek vizsgálata nélkül.

Nem természetes személy a kérelmet a <http://ohp.lgov.hu> portálon tudja kitölteni és beküldeni. Az ügyintézés menetéhez leírás a <http://www.vecses.hu/polgarmesteri-hivatal/adoosztaly> oldalon „segédlet az elektronikus ügyintézéshez” címszó alatt található.

Természetes személy esetében a formanyomtatvány a kérelemhez megtalálható a <http://www.vecses.hu/polgarmesteri-hivatal/adoosztaly> oldalon az adóosztály formanyomtatványai között.

Magánszemélyeknek és egyéni vállalkozóknak illetékmentes az eljárás, a gazdálkodó szervezeteknek 10.000 Ft eljárási illetéket kell a kérelem benyújtásával egyidejűleg megfizetni.

Ügyintézési határidő 30 nap. Az ügyintézési határidőbe nem számít bele a hiánypótlástól annak teljesítéséig terjedő idő.

**Ügyintézés helye:** Polgármesteri Hivatal Adó Osztály földszint 2. szoba

**Ügyintéző neve, elérhetőségei:** Szilágyiné Bóta Judit

tel.: 555-125, fax: 555-269, ado@vecses.hu